SKRIFTLIG FORESPØRGSEL E-1608/02

af Erik Meijer (GUE/NGL) til Kommissionen

(5. juni 2002)

Om: Afvisning i Nederlandene af at give en del borgere med statsborgerskab i en anden EU- eller EØS-medlemsstat national hypotekgaranti (Nationale Hypotheek-Garantie)

1. Er Kommissionen klar over, at garantifonden for ejerboliger i Nederlandene (Stichting Waarborgfonds Eigen Woningen in Nederland), som udsteder den nationale hypotekgaranti efterfølgeren af den kommunale garanti (Gemeentegarantie) og som beskytter køberen af en bolig mod fremtidige risici og mod forhøjet rentebetaling til hypotekbanken i forbindelse med risici, på side 12 i de nye bestemmelser, der er indført i år, kræver, at en ansøger fra en medlemsstat af Den Europæiske Union eller Det Europæiske Økonomiske Område er i besiddelse af en opholdstilladelse på ubestemt tid i Nederlandene for at komme i betragtning til et lån med henblik på erhvervelse af en ejerbolig eller til forbedring af en bolig, som tilhører den låneinteresserede?

2. Er Kommissionen samtidig klar over, at denne opholdstilladelse først udstedes i Nederlandene, når vedkommende har været opført i folkeregisteret i en nederlandsk kommune i fem år, også selv om vedkommende kan få andre til at bevidne eller ved fremlæggelse af en arbejdskontrakt kan bevise, at han/hun allerede har opholdt sig i længere tid i Nederlandene?

3. Er Kommissionen enig med mig i, at det at kunne forelægge en permanent opholdstilladelse er et overflødigt middel til at hindre personer, der ikke har bopæl i Nederlandene, i at spekulere, da hypotekgarantien ifølge bestemmelserne kun er gyldig, hvis låneren selv har permanent opholdsadresse i boligen, og kun for det tidsrum, der reelt er tale om ophold i boligen?

4. Er der efter Kommissionens vurdering tale om forskelsbehandling på grund af nationalitet, eftersom de personer, der ønsker at tage ophold af længere varighed i Nederlandene, og ægtefæller til nederlandske statsborgere, som selv har et andet EU- eller et EØS-statsborgerskab, stilles ugunstigt med hensyn til muligheden af at købe en bolig, de selv agter at bo i?

5. Hvilke foranstaltninger vil Kommissionen træffe for at bringe denne ulige behandling og forskelsbehandling på grund af nationalitet til ophør?

Supplerende svarafgivet på Kommissionens vegne af Anna Diamantopoulou

(3. september 2002)

Det ærede medlem gør Kommissionen opmærksom på de betingelser, der er knyttet til den nationale garantiordning for hypotekslån i Nederlandene. For at kunne opnå et hypotekslån skal en EU-statsborger være i besiddelse af en tidsubegrænset opholdstilladelse.

Den nederlandske garantiordning for hypotekslån er sandsynligvis en social fordel i henhold til artikel 7, stk. 2, i Rådets forordning nr. 1612/68/EØF af 15. oktober 1968 om arbejdskraftens frie bevægelighed inden for Fællesskabet(1). Denne forordning gælder kun for EU-statsborgere, der har udøvet deres ret til at arbejde i en anden medlemsstat, og disses familiemedlemmer. Sociale fordele kan, i medfør af EF-traktatens bestemmelser om unionsborgerskab, ligeledes opnås af EU-statsborgere, der opholder sig lovligt i en anden medlemsstat. EU-statsborgere har ret til samme behandling ved ydelse af sociale fordele som de statsborgere i værtsmedlemsstaten, der er i en tilsvarende situation.

Nederlandske statsborgere har ikke pligt til at være i besiddelse af et tidsubegrænset opholdsbevis, og kravet om en tidsubegrænset opholdstilladelse gælder derfor kun for statsborgere fra andre medlemsstater.

Kommissionens tjenestegrene vil skrive til de nederlandske myndigheder og udbede sig yderligere oplysninger om de krav, der stilles til vandrende EU-arbejdstagere i forbindelse med den nederlandske garantiordning for hypotekslån. Så snart Kommissionen har modtaget disse oplysninger, vil den kunne træffe eventuelt nødvendige foranstaltninger.

(1) EFT L 257 af 19.10.1968.